บริษัทกลางต้นทุนเพิ่ม สินไหมพรบ.พุ่ง20%
บริษัทกลางอ่วม เคลมสินไหม พ.ร.บ.พุ่งไม่หยุด หลังเพิ่มความคุ้มครอง
1 ต.ค. 2559

โพสต์ทูเดย์ - บริษัทกลางอ่วม เคลมสินไหม พ.ร.บ.พุ่งไม่หยุด หลังเพิ่มความคุ้มครอง
นายอานนท์ วังวสุ ประธานกรรมการ บริษัท กลางคุ้มครองผู้ประสบภัยจากรถ เปิดเผยว่า หลังจากที่ประกัน พ.ร.บ.ได้มีการปรับเพิ่มความคุ้มครองไปเมื่อเดือน เม.ย.ที่ผ่านมา ทำให้ปัจจุบันอัตราความเสียหายต่อเบี้ยประกันเพิ่มขึ้นอีก 12-15% และหากแยกเป็นประกัน พ.ร.บ.รถจักรยานยนต์ที่บริษัทกลางฯ ดูแลอย่างเดียว อัตราความเสียหายต่อเบี้ยประกันภัยจะเพิ่มขึ้นถึง 20%
“ตอนนี้ต้นทุนทุกอย่างเพิ่มขึ้นหมด อย่างเช่น ค่าแรง ค่าอะไหล่ เฉลี่ยก็เพิ่มขึ้น 7-10% หรือค่ารักษาพยาบาลจากเดิมเฉลี่ยรายละ 6,000 บาท เพิ่มขึ้นเป็น 9,000 บาท ทำให้คาดว่าจะมีค่าสินไหมเพิ่มขึ้นปีละ 500 ล้านบาท” นายอานนท์ กล่าว
นายนพดล สันติภากรณ์ กรรมการผู้จัดการ บริษัท กลางคุ้มครองผู้ประสบภัยจากรถ กล่าวว่า ค่าสินไหม พ.ร.บ.รถจักรยานยนต์ที่เพิ่มขึ้นนั้น ส่งผลให้บางเดือนบริษัทต้องจ่ายค่าสินไหมมากกว่ากระแสเงินสดจากค่าเบี้ยที่ได้รับเข้ามา แต่ภาพรวมรายรับกับรายจ่ายก็ยังใกล้เคียงกันประมาณเดือนละ 400 ล้านบาท ซึ่งคาดว่าต้องใช้เวลาเก็บสถิติประมาณ 2 ปี ตัวเลขต่างๆ ถึงจะนิ่ง
“ตอนนี้เรายังพออยู่ได้ แต่ระยะยาวถ้ามีการปรับความคุ้มครองประกัน พ.ร.บ.เพื่อให้สอดคล้องกับภาวะเศรษฐกิจอีก ก็อาจต้องเสนอให้ขึ้นเบี้ย พ.ร.บ.รถจักรยานยนต์จาก 300 บาทเป็น 400 บาท โดยเพิ่มความคุ้มครองขึ้นไปอีก แต่ต้องขึ้นกับนโยบายของรัฐว่าจะเอาอย่างไร” นายนพดล กล่าว